ועדת הפנים ואיכות הסביבה, כנסת 17, פרוטוקול מספר 299, 2008-01-29 10:10

אופיר פינס-פז: בוקר טוב, אני פותח את ישיבת ועדת הפנים ואיכות הסביבה.

אופיר פינס-פז: אנחנו מתנצלים שהזעקנו אתכם לירושלים ביום חורפי וקר, אבל יש כאן הצעה לסדר לדיון מהיר של חבר הכנסת ברכה, שהצטרף אליה גם חבר הכנסת ג'מאל זחאלקה, שפנה אליי באופן אישי.

אופיר פינס-פז: כפי שאתם יודעים ודאי, אני מתמצא היטב בענייני אבו גוש, ולא הייתי מודע למגמה הזו להעביר את תחנת מג"ב לאבו גוש.

אופיר פינס-פז: הדיון הזה הוא דיון מהיר, דיון של שעה.

אופיר פינס-פז: הוא יסתיים בשעה 11:15.

אופיר פינס-פז: אני רוצה לבקש מחבר הכנסת ברכה לפתוח.

אופיר פינס-פז: בבקשה.

מוחמד ברכה: תודה, אדוני.

מוחמד ברכה: אני מודה ליושב ראש על כינוס הישיבה.

מוחמד ברכה: אני רוצה לברך את הנוכחים, אנשי אבו גוש והסביבה, וכל שאר הנוכחים.

מוחמד ברכה: אני מקווה שהיום נתחיל לשים קץ למסכת של עיכובים ושל מתיחות.

מוחמד ברכה: לפני כשבועיים השתתפתי בכנס במתנ"ס של אבו גוש עם הרבה תושבים, צעירים ומבוגרים, וגם כאלה שבאו מהאזור, והם נמצאים גם כאן.

מוחמד ברכה: אנשים ממבשרת וממקומות אחרים, ואני מברך אותם.

מוחמד ברכה: הרגשתי שיש זעם מאופק.

מוחמד ברכה: ציפיתי שהדיון הזה יאושר בפעם הראשונה שהגשתי אותו לנשיאות הכנסת – הגשתי את זה פעמיים.

מוחמד ברכה: בפעם הראשונה דחו את זה, אחר כך התעקשתי וראו שכנראה שיש פה משהו חשוב, ואני שמח שבסופו של דבר אנחנו מקיימים את הדיון.

מוחמד ברכה: יש מקום, שטח אדמה וגם מבנה, שהיה ברשות המשטרה המנדטורית.

מוחמד ברכה: אחרי קום המדינה הוא עבר לרשות הצבא, והיום מתכוונים להקים במקום הזה מחנה של משמר הגבול.

מוחמד ברכה: אני חושב שעצם הסמיכות של המקום ליישוב יכולה לפגוע קשות ביישוב.

מוחמד ברכה: אני לא רוצה לדבר במקום האנשים, אבל אני רוצה להגיד שהמגמה של הקמת מחנה מג"ב פוגעת בהתפתחות הכפר, במיוחד שזה המקום היחיד שלכיוונו הכפר יכול להתפתח.

מוחמד ברכה: דבר שני, זה פוגע בשימור אתר ארכיאולוגי, היסטורי.

מוחמד ברכה: דבר שלישי, קיומו של המחנה עלול ליצור חיכוכים ומתחים מיותרים בין שוטרי משמר הגבול לבין התושבים בעצם ההסתובבות של שוטרי משמר הגבול במדים ביישוב.

מוחמד ברכה: דבר רביעי, המחשבה שלי ושל התושבים היהודים והערבים של האזור, שזה עלול לפגוע בדו-קיום שקיים באזור מזה שנים רבות.

מוחמד ברכה: זאת אומרת, זה פוגע בהתפתחות, זה עניין של פגיעה בשימור, זה גורם לחיכוך במקום וזה גם יכול לערער את הדו-קיום.

מוחמד ברכה: אני רוצה להסתפק בדברים האלה ולאפשר לתושבים שבאו מהמקום להסביר את הדברים ביתר פירוט.

מוחמד ברכה: תודה רבה, אדוני.

אופיר פינס-פז: תודה.

אופיר פינס-פז: חבר הכנסת זחאלקה, בבקשה.

ג'מאל זחאלקה: לפני יותר משנה ביקרתי במקום, נפגשתי עם התושבים, עם נציגי המועצה המקומית, הוועד העממי, ובעקבות זה דברתי עם השר הרצוג, שר התיירות בזמנו, והוא הבטיח לי חגיגית שהעניין בדרך לפתרון.

ג'מאל זחאלקה: אחר כך הסתבר לי שהיו הרבה הבטחות, גם אתה, אדוני היושב ראש, היית מעורב בחלק מההתכתבויות בנושא הזה.

ג'מאל זחאלקה: הדבר האחרון שניתן לחשוב ששני המבנים האלה ישמשו לו זה תחנת משטרה או צבא.

ג'מאל זחאלקה: המקום הזה מתאים לפיתוח תיירותי-תרבותי לרווחת תושבי המקום והאזור.

ג'מאל זחאלקה: אבו גוש סובל ממחסור בשטח ציבורי שיכול לשמש לפיתוח מרכז תרבות.

ג'מאל זחאלקה: פשוט אין שטח כזה.

ג'מאל זחאלקה: בניין הווילה, שאפשר לראות שלאחר שיפוץ הוא יהיה מאוד יפה, מתאים לגלריה.

ג'מאל זחאלקה: אני לא רוצה להתערב עכשיו בעניין התכנוני, אבל זה לא צריך להיות ככה, גם בכלל וגם בעניין הצרכים של התושבים.

ג'מאל זחאלקה: דבר שני, אני חושב שתחנת מג"ב במקום הזה תיצור מתח מיותר.

ג'מאל זחאלקה: לכן, אני חושב שצריך לתת את שני המבנים למועצה המקומית, שתפתח שם מקום תיירותי.

ג'מאל זחאלקה: במבנה של המשטרה הישנה אפשר לעשות בזאר או כל מיני דברים יצירתיים, אבל הדבר האחרון שמתאים לאזור הוא שימוש צבאי או משטרתי.

אופיר פינס-פז: תודה.

אופיר פינס-פז: מי מציג את עמדת המשטרה?

תנ"צ תנ"צ ניסו שחם: אני, סגן מפקד המחוז.

תנ"צ תנ"צ ניסו שחם: אני עושה אבחנה בין שני המבנים האלה.

תנ"צ תנ"צ ניסו שחם: קודם כול, מבנה הטגרט שנמצא משנת 48' ברשות מערכת הביטחון.

תנ"צ תנ"צ ניסו שחם: זה מבנה שסומן על ידינו כמבנה מתאים לטיפול, ששם פלוגה אחת מפלוגות מג"ב, שמטפלות בעוטף ירושלים.

תנ"צ תנ"צ ניסו שחם: הפלוגה הזאת מטפלת בכל החלק המקורב לאבו גוש, כלומר כל הצד המערבי.

תנ"צ תנ"צ ניסו שחם: היום הפלוגה הזו, בשל אילוצים מבניים, נאלצת להיות בעטרות.

תנ"צ תנ"צ ניסו שחם: יכולת התגובה שלה נפגעת, יכולת הניוד שלה נפגע.

תנ"צ תנ"צ ניסו שחם: האזור הזה מסומן על ידינו כמרכז גזרה הולם מבחינת הדרישות המבצעיות, ולכן בחרנו את המבנה הזה.

תנ"צ תנ"צ ניסו שחם: דרך אגב, נבחנו חלופות.

תנ"צ תנ"צ ניסו שחם: ישבנו עם משרד הביטחון ועם צה"ל ונבחנו הרבה חלופות.

תנ"צ תנ"צ ניסו שחם: לא היו חלופות ראויות, ולכן נבחר המבנה הזה .

אופיר פינס-פז: יש בסיס צבאי נטוש ליד הסטף.

תנ"צ ניסו שחם: זו לא הגזרה שלנו.

אופיר פינס-פז: אז תגיד אילו חלופות בחנתם.

אופיר פינס-פז: הבסיס שהזכרתי עכשיו לא רחוק.

עודד הגלילי: בסיס בית זית מיועד לקלוט את הנח"ל החרדי למגורים בשנה שהם לומדים.

עודד הגלילי: מעבר לזה, יש שם עוד כמה מתקנים שהם עדיין פעילים.

חנא סוייד: במסגרת בדיקת החלופות, מכיוון שמדובר בשטח בנוי ביישוב, האם באתם בדברים עם המועצה המקומית והתושבים?

תנ"צ ניסו שחם: מפקד המחוז לשעבר, מפקד המחוז הנוכחי וגם אני נפגשנו עם סלים, ראש הרשות, מספר פעמים.

תנ"צ ניסו שחם: היו בינינו שיחות, הודענו לו על הכוונות שלנו.

תנ"צ ניסו שחם: היו מפגשים שבהם הוא הסכים לכניסה שלנו.

תנ"צ ניסו שחם: אני מחזיק פרוטוקול שבו הוא מסכים לכניסה של מג"ב לשם, הוא רק מבקש לקבל לרשותו את הווילה ואת המחסן.

תנ"צ ניסו שחם: הוא גם דיבר על זה שבצד המערבי, שפונה לרחוב עבד אל-רחמן, הוא מבקש 44 מטר, שיוקצו לטובת יחידת החילוץ.

אופיר פינס-פז: הוא הסכים לחילופי שטחים.

תנ"צ ניסו שחם: לא לחילופי שטחים, הוא רצה לקבל את הווילה של משפחת אלישר בתמורה להסכמה שלו שניכנס לבסיס.

תנ"צ ניסו שחם: זה לשאלתך אם באנו בדברים עם המועצה.

תנ"צ ניסו שחם: אני רוצה לומר משהו על ההיבט ההיסטורי.

תנ"צ ניסו שחם: כל בנייני הטגרט במדינה מאוישים על ידי המשטרה ובסיסי מג"ב.

תנ"צ ניסו שחם: לגבי הכניסה של המשטרה לווילה, עשינו עבודת מטה וזיהינו את זה כמרכז הגזרה.

תנ"צ ניסו שחם: אני חייב לומר שזה היישוב הערבי היחיד שאני שומע שלא רוצה משטרה.

תנ"צ ניסו שחם: בתפקידי הקודם, כמפקד מרחב הנגב, ראשי המועצות התווכחו אתי למה אני שם בכסייפה ולא בלקייה, ולמה בתל שבע ולא במקום אחר.

נאדיה חילו: אולי אין להם צורך, הם שקטים.

תנ"צ ניסו שחם: זה המקום היחיד שאני שומע שהמשטרה עלולה לפגוע בדו-קיום.

תנ"צ ניסו שחם: אני חושב שיש אינטרס שהמשטרה תשב במרכז גזרה כזה.

מוחמד ברכה: למה יש אינטרס?

מוחמד ברכה: כי זה מקום מועד לפורענות?

מוחמד ברכה: יש תסיסה או אינתיפאדה שם?

תנ"צ ניסו שחם: המשטרה משרתת את הציבור, לא רק ענייני אינתיפאדה.

מוחמד ברכה: היא עוזרת לזקנים לחצות את הכביש?

תנ"צ ניסו שחם: אם אתה לא רוצה לשמוע - - -

מוחמד ברכה: אני רוצה לשמוע, אבל תביא טיעונים רציניים יותר.

תנ"צ ניסו שחם: רציניים זה עניין של תפיסת עולם.

תנ"צ ניסו שחם: המקום הזה נבחר על ידינו, סומן על ידינו, זוהה על ידינו כמקום שאמור לקיים את שירותי המשטרה באזור הזה, וזו תפיסת המשטרה.

אופיר פינס-פז: תודה.

אופיר פינס-פז: משרד הביטחון, אתם רוצים להגיב?

עודד הגלילי: כן, אני חושב שמה שאגיד אולי ייתר את הדיון.

עודד הגלילי: כל הנושא של האכלוס מחדש של מתקן אבו גוש הוגש השבוע לשר הביטחון.

עודד הגלילי: שר הביטחון ביקש להודיע שהוא עדיין לא גיבש את דעתו, בין אכלוס מחדש של המתקן על ידי מג"ב לבין שחרור המתקן.

עודד הגלילי: הוא תקווה שבזמן הקרוב, תוך שבוע-שבועיים, הוא יקבל החלטה.

אופיר פינס-פז: תודה.

אופיר פינס-פז: בבקשה, אדוני.

נצ"מ יוסי גברי: לגבי החלופות ששאלת עליהן, אדוני היושב ראש, נבחנו מספר חלופות בכל הגזרה הצפון מערבית בעוטף ירושלים.

נצ"מ יוסי גברי: לאו דווקא התלבשנו על מתקן הטגרט הזה.

נצ"מ יוסי גברי: האחריות לעוטף ירושלים הועברה מהצבא למשמר הגבול תוך כדי העברת התקורות, לרבות המבנה או הבסיסים הנדרשים למג"ב.

נצ"מ יוסי גברי: נבחנו מספר חלופות בגזרה הצפון מערבית, ממעלה החמישה עד קרית ענבים.

נצ"מ יוסי גברי: יש שם מבנים אחרים שנבחנו, אפילו ברמה של שכירות מבצעית, שבית מלון ישמש את כוחות מג"ב.

נצ"מ יוסי גברי: לא הגענו לכזה הסדר, כי בתי המלון לא הסכימו להכניס כוחות מג"ב פנימה.

נצ"מ יוסי גברי: לי, כראש מערך הבינוי והנכסים, יש לי מחויבות למצוא פתרון לאנשי מג"ב בגזרה הצפון מערבית של עוטף ירושלים.

נצ"מ יוסי גברי: כרגע, זה המקום היחידי שיש באזור הזה.

אופיר פינס-פז: הייתי אפילו עד לזה.

אופיר פינס-פז: בזמן ביקור בוש הייתי במפגש במעלה החמישה, ובאמת כל בית המלון היה מלא אנשי מג"ב, על הרצפה ובכל מקום.

אופיר פינס-פז: לא היה מקום לאכלס אותם.

אופיר פינס-פז: אי-אפשר היה שלא לראות את זה.

אופיר פינס-פז: לי לא היה נוח לראות את החבר'ה נמצאים בלי איזשהו בסיס, בלי כן שילוח.

אופיר פינס-פז: הבנתי שזה כתוצאה מההיערכות המיוחדת לביקור של בוש ולא כדבר שבשגרה.

חנא סוייד: למה בתי המלון לא הסכימו לזיווג הזה?

נאדיה חילו: כי זה מוריד את הרמה.

חנא סוייד: למה שבית המלון לא יסכים והתושבים יסכימו?

אופיר פינס-פז: אני חושב שזה ברור.

נצ"מ יוסי גברי: כי זה בית מלון ולא בסיס מג"ב.

מוחמד ברכה: בית מלון זה בית מלון ולא בסיס מג"ב, וכפר זה כפר ולא בסיס מג"ב.

אופיר פינס-פז: מה סדר הגודל של הבסיס הזה, מבחינת הצרכים של המשטרה?

נאדיה חילו: כ-300 אנשים.

נצ"מ יוסי גברי: מבנה הטגרט הוא בשטח כולל של כ-3,000 מטר מרובע.

נצ"מ יוסי גברי: זה יהיה בסיס מג"ב לכל דבר ועניין.

אופיר פינס-פז: תודה.

אופיר פינס-פז: ראש מועצת אבו גוש, בבקשה.

ג'בר סלים: שלום לכולם, אנחנו חס וחלילה לא נגד המשטרה ולא נגד הביטחון.

ג'בר סלים: להיפך, מאז קום המדינה, ועוד לפני כן, הקרבנו נפשות למען המדינה.

ג'בר סלים: אנחנו מתנגדים לאכלס פלוגות משמר גבול בתוך המתחם, בגלל שאבו גוש הוא כפר תיירותי, חי על תיירות.

ג'בר סלים: אם יגיע משמר הגבול ויהיה בצומת שבין שכונת המצפה לבין שכונת עבד אל רחמן, זה המקום הכי רגיש שם.

ג'בר סלים: כל התלמידות שלנו הולכות שם.

ג'בר סלים: יש שם תחנת אוטובוס והן עולות ממנה לכל חלקי הארץ.

אופיר פינס-פז: לא הבנתי מה הבעיה.

אופיר פינס-פז: מה זה קשור?

ג'בר סלים: נמצאת פה האיא עבד אל רחמן, היא תסביר.

האיא עבד אל רחמן: אני מנהלת את המתנ"ס באבו גוש.

האיא עבד אל רחמן: באבו גוש אנשים בפאניקה מאז ששמענו שמכניסים לנו מג"ב לתוך הכפר.

האיא עבד אל רחמן: אנחנו כפר מוסלמי מסורתי, יש לנו מסורת מסוימת.

האיא עבד אל רחמן: עכשיו אנחנו, כנשים, יש לנו חופש.

האיא עבד אל רחמן: אולי ראיתם את הכתבה ב"הארץ" כמה שינינו בכפר, וכמה אופי החיים שלנו מתקרב למודרני.

האיא עבד אל רחמן: אני מדברת בשם הנשים.

האיא עבד אל רחמן: אנחנו מפחדות שישימו לנו מג"ב בתוך הכפר, וזה יגביל את החירות שלנו.

האיא עבד אל רחמן: למה?

האיא עבד אל רחמן: כי ההורים שלנו הם מסורתיים.

האיא עבד אל רחמן: אם יתחילו מג"ב להסתובב בכפר, ואפילו אם לא יסתובבו - זה ציר ההליכה שלנו בתוך כפר - יגידו לנו לשים רעלות, לא לצאת בשעות מסוימות.

האיא עבד אל רחמן: אנחנו כפר שחי בחממה מסוימת הרבה שנים.

האיא עבד אל רחמן: אנחנו לא מכניסים זרים, ואם מכניסים אז מכניסים משפחות, תיירות.

האיא עבד אל רחמן: בן-אדם שמנגב חומוס והולך הביתה.

האיא עבד אל רחמן: כל אחד בודק מי מכניסים הביתה.

האיא עבד אל רחמן: כבנות, אנחנו לא מעוניינות שיסתובבו אצלנו בחורים צעירים, בני 18 עד 30.

האיא עבד אל רחמן: אפילו להסתכל עלינו זה אסור, אז יתחילו לשים אותנו חזרה בחממה, יתחילו לשים אותנו חזרה במערה, ועוד פעם נתחיל להילחם על החירות שלנו.

האיא עבד אל רחמן: אני אומרת לך, ההורים שלי פחדנים.

האיא עבד אל רחמן: יתחילו להחזיר אותי הביתה, ואני לא רוצה את זה.

האיא עבד אל רחמן: אני לא רוצה שהמדינה שגדלתי בה, שנולדתי בה ואני מעוניינת להמשיך לחיות בה, תחזיר אותי אחורה כמה שנים.

האיא עבד אל רחמן: אתם לא מבינים את הראש של האב הערבי המוסלמי כשמביאים לו בחורים לתוך הכפר.

נצ"מ יוסי גברי: מגיעים תיירים עד גיל 40.

האיא עבד אל רחמן: זה חד-פעמי.

האיא עבד אל רחמן: מגיעות משפחות.

נצ"מ יוסי גברי: אני מדבר על עובדות.

נאדיה חילו: שמעתי את זה מקבוצה של נשים - - -

נצ"מ ניסו אדרי: משתמע מזה שמשמר הגבול לא מוסרי ולא בסדר.

נצ"מ ניסו אדרי: אני לא מקבל את זה.

האיא עבד אל רחמן: אנחנו, כנשים, לא מעוניינות באנשים זרים שיסתובבו בכפר.

אופיר פינס-פז: ראש המועצה היה בזכות דיבור.

אופיר פינס-פז: יש לך משהו להוסיף?

ג'בר סלים: חסרים לנו שטחי ציבור באבו גוש, והמשטרה נמצאת בהצטלבות של כל השכונות: שכונת המצפה, שכונת עבד אל רחמן.

ג'בר סלים: זה שיהיה משמר גבול בתחנה, זה יהווה הפרעה, אנחנו פוחדים שזה יגרום לחיכוכים, קטטות של התושבים עם המשטרה.

ג'בר סלים: זה יכול לקלקל את השכנות.

אופיר פינס-פז: מקבל ארנונה מהשטח הזה היום?

ג'בר סלים: לא, לא מקבל.

אופיר פינס-פז: אם הם יהיו - תקבל.

ג'בר סלים: אני חושב שיותר טוב שיהיה שיתוף פעולה בנושא המשטרה בינינו לבין היישוב השכן.

ג'בר סלים: אנחנו כל הזמן מדברים שנקים משהו כלכלי-חברתי-תיירותי-תרבותי לכל האזור, לכל היישובים, שיהיו שיתוף פעולה ושכנות טובה.

ג'בר סלים: אם יהיה במקום הזה משמר הגבול יתקלקל הרבה.

ג'בר סלים: שם זה גם החניון של כל הפסטיבלים והקונצרטים באזור, וזו ההתפתחות של אבו גוש.

ג'בר סלים: זה האוויר היחידי שנכנס לאבו גוש, מהאזור ההוא.

ג'בר סלים: נצ"מ יוסי גברי: ומי מאבטח את הפסטיבלים אם לא מג"ב?

ג'בר סלים: היו הסכמים עם המשטרה.

אופיר פינס-פז: אם אתה מדבר אתי על זה שאתה רוצה לשמור על המקום המדהים – ואני מסכים אתך שזה מקום מדהים - זה דבר לגיטימי.

אופיר פינס-פז: אם אתה אומר לי שיש חשש שנוכחות משטרתית כבדה בכפר אבו גוש יכולה לייצר סוג של בעייתיות - אני מבין.

אופיר פינס-פז: אבל אני רוצה לדעת האם יש בעיה לכפר או לך עם מג"ב כמג"ב?

ג'בר סלים: אין לי בכלל בעיה עם מג"ב כמג"ב.

ג'בר סלים: אני יודע שהמשטרה שומרת עלינו, על הרכוש שלנו.

ג'בר סלים: הבעיה תהיה אם יהיו שם בחורים צעירים ויהיו חיכוכים עם הבנות, עם הגברים.

אופיר פינס-פז: לא קשור למג"ב, גם אם היו קוראים להם שב"ס או משרד התיירות הייתה אותה בעיה.

ג'בר סלים: אין לנו בעיה עם מג"ב, הוא שומר עלינו.

ג'בר סלים: לגבי הסכם עם המשטרה שהוזכר פה, מחוסר ברירה הסכמתי.

אופיר פינס-פז: מה זה חוסר ברירה?

אופיר פינס-פז: השאירו לך אקדח על השולחן?

ג'בר סלים: כן, היה קבלן והתנגדנו.

ג'בר סלים: המפקד אז היה אילן פרנקו, והוא אמר שזה בסיס לצבא, וחייבים אותו.

ג'בר סלים: אמרתי לו: אבל לא בתנאים שאתם עושים.

ג'בר סלים: אם אין ברירה ורוצים להכניס מג"ב ומשטרה, אז כביש עבד אל רחמן ייסגר ולא תהיה ממנו כניסה למג"ב, ושם ייתנו לנו שני פתחים ליחידות החילוץ, את הווילה והמחסן יעבירו למועצה.

ג'בר סלים: משמר הגבול ייכנס דרך הכביש הראשי עד רחוב השלום, יגיע לכיכר שמובילה למצפה ומשם יעלו למשטרה.

ג'בר סלים: זה היה ההסכם.

ג'בר סלים: אילן פרנקו אמר שאם הצבא לא יסכים להסכם הזה הוא מבטל את העסקה.

אופיר פינס-פז: עדיין לא ברור אם הצבא הסכים.

ג'בר סלים: היה משא ומתן, וכמעט הייתה הסכמה.

נאדיה חילו: איך קבעו עובדות?

נאדיה חילו: שמעתי את נציג משרד הביטחון.

נאדיה חילו: אמרת שהנושא לא הוכרע.

נאדיה חילו: אם היה אזרח פשוט שקובע עובדות בלי הסכמות, ההתנהגות הייתה אחרת.

נאדיה חילו: אני שומעת שבאו לעבוד.

נאדיה חילו: אני רוצה להבין דבר אחד, איך נכנס קבלן כשטרם הייתה הכרעה בסוגיה הזאת?

עודד הגלילי: קודם כול, צריך להבין שמ-48' עד היום זה מחנה צבאי מוכרז, עם מ"ק רשמי.

אופיר פינס-פז: למה אתם לא משלמים ארנונה?

עודד הגלילי: כיוון שכרגע הוא נטוש ולא ראוי לאכלוס.

עודד הגלילי: כשהוא היה מאוכלס שולמה ארנונה, גם על האנטנה משלמים.

עודד הגלילי: מ-48' זה היה מחנה צבאי, כלומר אין מצב שתופסים נכס ומכניסים קבלן.

עודד הגלילי: ההסכם עם הרשות היה בידיעת משרד הביטחון, בתיאום עם הרשות.

עודד הגלילי: הקבלן שנכנס נכנס לתוך המבנה שהיה ברשותנו כל הזמן.

עודד הגלילי: מעבר לזה, כל זה כרגע לא רלוונטי כיוון שצריכה להתקבל החלטה במשרד הביטחון, שעדיין לא התקבלה.

אופיר פינס-פז: תודה.

אופיר פינס-פז: סגן יושב ראש המועצה האזורית מטה יהודה, בבקשה.

ישי שניר: ברשותכם, אני רוצה לפתוח את היריעה עוד יותר.

ישי שניר: עד לפני כעשר שנים אבו גוש הייתה חלק ממטה יהודה.

ישי שניר: לגבולות המוניציפליים אין משמעות באזור, מעבר לניהול השוטף היום-יומי.

ישי שניר: האזור הוא יחידה תרבותית, חינוכית, תיירותית של פעילות משותפת, של רקמה יפהפייה של דו-קיום באזור.

ישי שניר: כשאני מדבר על יישובי מטה יהודה אני מדבר גם על הכפרים הערבים ששוכנים בסמיכות לאבו גוש.

אופיר פינס-פז: יש לך הצעה חלופית?

ישי שניר: האזור הזה, שמאופיין על-ידי אותו דו-קיום, המועצה האזורית מטה יהודה רואה אותו עין בעין עם המועצה של אבו גוש כמתחם לפיתוח תיירותי, תרבותי, חינוכי.

ישי שניר: ישנם מתווים רעיוניים לכיוון הזה, ואנחנו מבקשים, יחד עם המועצה, להיות חלק מזה.

אופיר פינס-פז: ומה עם מג"ב?

אופיר פינס-פז: הוא צריך אכסניה.

אופיר פינס-פז: מטה יהודה הוא המועצה האזורית הכי גדולה בישראל.

אופיר פינס-פז: אם זה לא באבו גוש זה אצלכם, אני רוצה שזה יהיה ברור.

אופיר פינס-פז: נמצא מקום.

אופיר פינס-פז: הרי גם מג"ב הוא חלק מהמדינה.

ג'בר סלים: יש מקום.

ישי שניר: בהחלט.

ישי שניר: אני רוצה שיובן, כשאני בא הנה אני לא בא לומר מילה על מג"ב.

ישי שניר: בדיוק להיפך, שיתוף הפעולה והעבודה המשותפת עם כוחות הביטחון, כולל מג"ב, הוא מצוין.

ישי שניר: האזור הזה הוא לא קו התפר, אבל זה לא קשור.

ישי שניר: בהרבה מקומות פתרון יכול להינתן, לאו דווקא במקום הזה.

ישי שניר: אפשר לבדוק.

ישי שניר: לא באתי היום עם הצעה של מטה יהודה בנושא הזה.

ישי שניר: אני מניח שאם המשטרה והמשרד לביטחון הפנים יבדקו, יכול להיות שיימצא ויכול להיות שלא.

אופיר פינס-פז: תודה.

אופיר פינס-פז: מר רז ממבשרת ציון, בבקשה.

נפתלי רז: אני שכן ממבשרת ציון, חבר הנהלת העמותה לדו-קיום יהודי-ערבי.

נפתלי רז: בכובע אחר אני יושב ראש מפקד כיתת הכוננות של המשמר האזרחי מבשרת, אז אני בוודאי לא חשוד בהתנגדות למשטרה.

נפתלי רז: אני מתנגד מאוד להכנסת המשטרה לבניין הזה.

נפתלי רז: אני גם מורה דרך, אז תרשו לי לומר שזה נקרא מבנה טגרט על שם המהנדס הבריטי, שבשנות ה-30' בנה 60 מבנים כאלה בארץ.

נפתלי רז: 16 עדיין קיימים, וזה אחד מהם.

נפתלי רז: הווילה היא בכלל נכס נפלא, כי היא מ-1912.

נפתלי רז: עכשיו נגיע לנקודה.

נפתלי רז: מול משטרת הטגרט של אבו גוש, על הגבעה, יש כנסיה נפלאה, גברתנו של ארון הברית, ושם מתנהל ארבע פעמים בשנה פסטיבל המוסיקה.

נפתלי רז: אני משאיר לדמיונך איך יהיה פסטיבל המוסיקה, כשהעלייה אל מתחם הפסטיבל תהיה דרך בסיס צבאי: גדרות תיל, זרקורים, זלדות, ג'יפים האמרים.

נפתלי רז: אני לא מכיר הרבה תופעות שהמונח טיפשות קטן עליהם, כמו זה.

אופיר פינס-פז: אני חסיד גדול של הפסטיבל הזה, אבל הוא פסטיבל.

אופיר פינס-פז: הוא מתקיים במשך ארבעה-חמישה ימים.

תנ"צ ניסו שחם: בשביל לקיים את הפסטיבל הזה אני משלם בשתי פלוגות מג"ב לאבטחה, אותו מג"ב שהם לא רוצים.

נפתלי רז: מאחר שאני שכן של אבו גוש 25 שנה וחבר של עיסא ג'בר, מאז ששנינו ניהלנו את מחלקות החינוך השכנות, אני יכול לומר לך שיש רק כביש אחד לאורך אבו גוש.

נפתלי רז: בכביש האחד הזה ינועו בו שמונה משמרות של תנועת האמרים, כשזה בסיס בסדר גודל כזה.

תנ"צ ניסו שחם: אין לנו האמרים.

נפתלי רז: שמונה פעמים ביום ינועו רכבים משטרתיים על הכביש הזה.

נפתלי רז: לא יהיה מזה לא דו-קיום, לא תיירות ולא מאומה.

נפתלי רז: דבר נוסף, ב-1993 יושבת ראש העמותה שלי, אילנה לפידות מצרעה שיושבת פה, כתבה מכתב לשר הביטחון וראש הממשלה דאז, יצחק רבין.

נפתלי רז: התקבלה ממנו הסכמה, בתיווך אברום בורג מנטף, שהמבנה הזה יהיה לצורכי ציבור אזוריים, לתיירות ודו-קיום.

נפתלי רז: ההסכמה לא התבצעה, כמו שעוד כמה דברים לא מתבצעים בין החלטת שר לבין הביצוע בשטח.

אופיר פינס-פז: הבניינים האלה הולכים ונהרסים.

נפתלי רז: בשנות ה-90' הייתי אחראי על שימור אתרים באזור ירושלים והדרום.

נפתלי רז: בתפקידי זה פניתי גם לראש המועצה של אבו גוש וגם לראש המועצה של טלז סטון החרדית השכנה.

נפתלי רז: שני הצדדים, חרדים וערבים, הסכימו לייעד את המבנה הזה למוזיאון לכבוד המורשת ודו-הקיום של שני העמים ממלחמת העצמאות ועד היום.

נפתלי רז: נקודה אחרונה, אני גם תושב מבשרת.

נפתלי רז: מדברים לא רק על שתי פלוגות מג"ב, מדברים גם על משטרת הראל ממבשרת, שתעבור אל משטרת הטגרט באבו גוש.

נפתלי רז: ראש המועצה שלי, שלא יכול היה לבוא היום, מתנגד בחריפות.

נפתלי רז: אנחנו 25,000 תושבים, השכונות הצפוניות של מבשרת פרוצות לכיוון הגדה, אז אצלנו כבר לא צריך משטרה, ועל 7,000 תושבים של אבו גוש, שקטים לגמרי, לא צמודים לשום קו תפר, כן צריך משטרה?

נפתלי רז: יש לי שלוש דוגמאות, שלא אפרט בגלל קוצר הזמן, של מלונות בירושלים שצעקו נגד, והצעקה שלהם התקבלה.

נפתלי רז: אל תיתנו, חלילה, את ההרגשה שכאן, בגלל שהתושבים הם ערבים יש דין אחר.

נפתלי רז: אנחנו, תושבי האזור היהודים והערבים, חיים נפלא בדו-קיום.

נפתלי רז: יש רק דבר אחד שיכול לקלקל אנא, אל תיתנו לזה לקלקל.

אופיר פינס-פז: תודה.

אופיר פינס-פז: מר ג'בר, בבקשה.

עיסא ג'בר: אני מלווה את התיק הזה מזה 18 שנים, עוד מלפני קום המועצה המקומית אבו גוש, מהתקופה של מטה יהודה.

עיסא ג'בר: כאיש החינוך מספר אחת ביישוב, מנהל האגף לחינוך ותרבות, אני חושב שהכנסת פלוגות מג"ב ומשטרה באופן מסיבי למקום הזה תפר את מערכת היחסים העדינה הקיימת בין תושבי המקום לממסד.

עיסא ג'בר: לדעתי, המשטרה ,והמדינה בכלל, תיאלץ לטפל בהרבה בעיות יותר מאוחר.

עיסא ג'בר: לדעתי לאבו גוש מגיע דבר אחר לגמרי.

עיסא ג'בר: זה יישוב שדגל בדו-קיום, בשלום ובאחווה בין העמים במשך שנים, עוד לפני קום המדינה ולפני שהכרנו את המשטרה הכחולה או את משמר הגבול.

עיסא ג'בר: אנשי אבו גוש דאגו לשכנות טובה מאז שנות ה-20 ועד היום.

אופיר פינס-פז: יש נקודת משטרה באבו גוש?

עיסא גבר: יש שוטר קהילתי אחד.

עיסא גבר: לדעתי זה מספיק, כי אין לנו בעיות.

אופיר פינס-פז: לדעתי זה לא מספיק.

נאדיה חילו: השיטור הקהילתי מובטל אצלם.

נאדיה חילו: זה יישוב שקט.

נאדיה חילו: עוסקים שם במניעה.

אופיר פינס-פז: אני לא אוהב טיוח.

אופיר פינס-פז: יש בעיות לא פשוטות באבו גוש.

עיסא ג'בר: אבו גוש שייכת לתחנת המשטרה בהראל, ואנחנו בקשר הדוק עם משטרת הראל.

עיסא ג'בר: המרחק בין הראל במבשרת לאבו גוש הוא פחות מקילומטר אחד.

עיסא ג'בר: לדעתנו, כל מה שייעשה במקום מיותר.

עיסא ג'בר: אני, כאיש חינוך, חושב שהפרת האיזון הקיים בין השכונות, בין התושבים באבו גוש והשכנים שלה, לבין משטרת ישראל והצבא, זה דבר שיגרום להרבה בעיות בינינו בעתיד.

עיסא ג'בר: עוד לפני הצבת המשטרה, לצערי הרב, שמעתי מפיו של אחד הקצינים שהגיע לשטח - בטרם הוקם משהו במקום – שהתחנה תוקם באבו גוש, ולמעט עשרה מופרעים שיטופלו, הם חושבים שכולם יסכימו לדבר הזה.

עיסא ג'בר: אדוני היושב ראש, תשא באחריות היסטורית; אל תיתן יד, עם שאר חברי הוועדה, למה שיקרה באבו גוש, כי אחר כך כולנו נתחרט.

עיסא ג'בר: אין לנו אפשרות לשלוט על מה שיקרה יותר מאוחר.

אופיר פינס-פז: תודה.

חנא סוייד: אי-אפשר ליצור את הרושם שהתחנה הזו באה לענות על הצרכים של היישוב.

חנא סוייד: שמענו שהמיקום נבחר בגלל שיקולים מרחביים, עוטף ירושלים.

חנא סוייד: זה לאו דווקא צריך להיות באבו גוש, וזה לא ימלא פונקציה מקומית באבו גוש, כך שזה לא צורך.

חנא סוייד: גם אם יש צורך במשטרה, אין צורך בתחנת מג"ב עם 300 אנשים.

חנא סוייד: דבר שני, אני חושב שתחנות כאלה כוללות גם בתי מעצר, אם לא עכשיו אז אחר כך.

חנא סוייד: זה מתחיל להשליך על אורח החיים של הסביבה הקרובה ושל היישוב כולו.

חנא סוייד: זו גם העמסה על מערכת התחבורה, כניסה ויציאה של רכבים.

חנא סוייד: צריך לשקול את כל הדברים האלה.

חנא סוייד: מדובר ביישוב כפרי, אופי כפרי, אי-אפשר להכניס מאסה כזו מרוכזת למקום כזה.

חנא סוייד: זה ישנה באופן דרסטי את אורח החיים של הישוב הזה.

חנא סוייד: אני לא יודע מה התשתית התכנונית של הפרויקט הזה, אם הבניין באמת מיועד לזה, אם התשתיות מתאימות לכך.

חנא סוייד: אני חושב שהפרויקט הזה הוא לא בכיוון ולא נכון, ואי-אפשר להסכים לו.

אופיר פינס-פז: תודה.

אופיר פינס-פז: גברת לפידות, בבקשה.

אילנה לפידות: אני יושבת ראש העמותה לסובלנות ולדו-קיום אזורי, וגם יושבת ראש העמותה הציבורית של פסטיבל אבו גוש.

אילנה לפידות: קודם כול תיקון קטן, הפסטיבל מתקיים גם בחורף, בשבתות.

אילנה לפידות: באשר לדברי היושב ראש על הארנונה, שזה כדאי.

אילנה לפידות: לפני 20 שנה, בתקופת ממשלת רבין, משה שחל בא עם רעיון להפוך את המקום הזה לכלא.

אילנה לפידות: אז כולם אמרו שזו תהיה פרנסה ליישוב, ייתנו שירותים לבית הסוהר.

אילנה לפידות: אבל איזה דימוי יהיה ליישוב הזה – על זה לא חשבו.

אילנה לפידות: אז כבר נאבקנו והתחלנו להתכתב עם רבין על כך שיהיה במקום הזה מרכז משותף של מטה יהודה ושל אבו גוש למורשת, היסטוריה, מוזיאון להיסטוריה של השיירות ושל המקום, מרכז ממבקרים ובית קפה.

אילנה לפידות: כלומר, לעשות מקום ציבורי, שישקף את ההיסטוריה של האזור ושל הדו-קיום.

אופיר פינס-פז: אתם לא יכולים לעשות את זה.

אופיר פינס-פז: זו קרקע מיועדת.

אופיר פינס-פז: ברגע שזה לא צבא, אז מינהל מקרקעי ישראל לוקח את הקרקע ומחליט לעשות עם זה משהו אחר.

אופיר פינס-פז: אולי צריכים לשחרר את הנכס, להחזיר אותו למינהל.

עודד הגלילי: זה מה שעומד על הפרק אצל שר הביטחון.

עודד הגלילי: זה עומד בין אכלוס פלוגת מג"ב לבין שחרור הנכס למינהל מקרקעי ישראל.

עודד הגלילי: אנחנו לא נקבע את הייעוד שלו.

עודד הגלילי: אם יוחלט שלא מאכלסים אותו הוא יוחזר למינהל מקרקעי ישראל.

אילנה לפידות: עשינו סיור עם גברת דובה קריא ממשרד הביטחון, שהייתה אחראית על הנכסים של משרד הביטחון.

אילנה לפידות: הייתה נכונות של משרד הביטחון למסור את הנכס, בתנאי שנגייס כסף להזיז את האנטנות.

אילנה לפידות: זה כל מה שהם רצו מאתנו.

אילנה לפידות: איפה שהוא זה מתגלגל ולא הסתייע ולא נעשה.

אילנה לפידות: חבל, כי זה יכול להיות מקום ציבורי נפלא, כולל ההיסטוריה של הווילה ליד שהייתה מפקדה של אלנבי.

אילנה לפידות: מקום היסטורי, יש לשמר אותו ולהפוך אותו למקום תיירותי.

אופיר פינס-פז: תודה.

אופיר פינס-פז: בבקשה, אדוני.

מוחמד עבד אל רחמן: עד לפני שלושה חודשים הייתי הסגן של סלים ג'בר.

אופיר פינס-פז: מה קרה?

מוחמד עבד אל רחמן: משרד הפנים פיזר את המועצה, בגלל תקציב.

אופיר פינס-פז: אתם פיזרתם את עצמכם.

מוחמד עבד אל רחמן: נכון.

מוחמד עבד אל רחמן: אדוני היושב ראש, המקום הזה הוא צוואר הבקבוק לאבו גוש.

מוחמד עבד אל רחמן: זה המקום היחיד שממנו אפשר לנשום אויר.

מוחמד עבד אל רחמן: אין לנו לאן להתפתח, אין לנו רזרבה לצורך המשך.

מוחמד עבד אל רחמן: לא יתנו לנו לגור במעלה החמישה או במבשרת, וזה ידוע.

מוחמד עבד אל רחמן: אני מבקש לא לסגור לנו את המקום היחיד שממנו נושמים.

מוחמד עבד אל רחמן: אנחנו לא נגד משמר הגבול.

מוחמד עבד אל רחמן: למשמר הגבול יש הרבה אופציות, יש ג.ג.

מוחמד עבד אל רחמן: שמוצע להשכרה או למכירה, יש את בית דוד, לאו דווקא אבו גוש.

מוחמד עבד אל רחמן: פעם היו לנו 72,000 דונם, היום אנחנו בסך הכול 2,500 דונם.

מוחמד עבד אל רחמן: אין לנו לאן ללכת.

מוחמד עבד אל רחמן: במעלה החמישה בית ספר נטוש, בסטף יש מקום, למה דווקא באבו גוש?

נוח אריה: אמנם אני עורך הדין של המועצה המקומית, אבל אני נמצא באבו גוש כמעט כמו תושב.

נוח אריה: אני חושב שאני מכיר את העובדות שם לא פחות מרוב האנשים, ואולי אני יכול להאיר לכם את העיניים בעוד נקודה אחת.

נוח אריה: בשלב מסוים השטח חזר למינהל.

נוח אריה: היינו אצל מתכננת המחוז, שקראו לה בינת שוורץ.

נוח אריה: היא ביקשה להגיש תוכנית לשטח הזה.

נוח אריה: נשכר יועץ והגיש תוכנית בעניין הזה.

נוח אריה: יש החלטת ממשלה לגבי גודל של שטחי ציבור בכל יישוב.

נוח אריה: החלטת הממשלה הזו לא מיושמת באבו גוש.

נוח אריה: לפי הסטטיסטיקה שמופיעה בנספח להחלטת הממשלה הזו, אבו גוש אחד היישובים הכי עניים בארץ בשטחי ציבור.

נוח אריה: הסיבה לכך נורא פשוטה: המינהל לא מקצה שטחי ציבור.

נוח אריה: המקום היחיד באבו גוש שבו המינהל יכול לתת אדמת ציבור לצורכי ציבור זה הדבר הזה.

נוח אריה: אם ייקחו גם אותו אז למינהל לא תהיה שום אפשרות להקצות.

אופיר פינס-פז: המינהל רוצה לתת את המקום?

נוח אריה: כן.

נוח אריה: שכרנו את משה כהן, שילמנו לו כסף בתיאום עם המינהל, היינו אצל בינת שוורץ.

עודד הגלילי: יש פה רק עובדה אחת לא נכונה; זה לא הוחזר למינהל.

עודד הגלילי: המינהל ביקש תכנון כי היו הסכמים עם המועצה בכל מיני זמנים אחרים, שתמיד המועצה חזרה מהם.

עודד הגלילי: אני לא רוצה להיכנס לזה, כי זה ממש לא חשוב כרגע.

עודד הגלילי: המינהל לא קיבל את השטח, הוא עדיין בבעלות שלנו.

עודד הגלילי: אבל אמרתי שההחלטה תהיה לאכלס או להחזיר למינהל.

נח אריה: בקריה בתל אביב מפנים את הצבא מהמבנים הטמפלרים והופכים אותם למרכז תיירותי.

נח אריה: בחיפה מפנים ממחנה מרכוס וממקומות אחרים והופכים למרכזים תיירותיים.

נח אריה: הזכירו פה את בית שמש.

נח אריה: אני גר בבית שמש, תחנת המשטרה נמצאת במרחק של שבעה-שמונה קילומטר מהעיר, מחוץ לעיר.

נח אריה: לכן, אני חושב שאם יש מגמה בכל מדינת ישראל להוציא את מחנות הצבא מתוך העיר החוצה ולהפוך אותם למרכזים תיירותיים, כמו בתל אביב ובחיפה, למה ייגרע חלקה של אבו גוש מהתהליך הזה?

נח אריה: שאת המחנה הזה, כמו בכל מקום בארץ, יוציאו מתוך העיר ולא יכניסו לתוך העיר.

נח אריה: מה שנכון לתל אביב נכון לאבו גוש.

אופיר פינס-פז: תודה.

נאדיה חילו: אתחיל עם הדברים שסיימת.

נאדיה חילו: יש מגמה ארצית, ואני מכירה אותה כי אני תושבת המרכז, של המשטרה עם הפנים לקהילה, מושגים של איכות חיים.

נאדיה חילו: כל מיני מושגים יפים ומודרניים.

נאדיה חילו: אבל זה תמיד פועל הפוך.

נאדיה חילו: כשמדובר על אזור ערבי, פתאום נעלמות כל הקונספציות וכל המילים היפות.

נאדיה חילו: "המשטרה עם הפנים לקהילה" זה לקחת בחשבון את איכות חייהם של התושבים ואת שיתופם בקבלת ההחלטות הנוגעות לחייהם.

נאדיה חילו: אדוני היושב ראש, אמרת שהוועדה הזאת ממונה על המשטרה, אבל היא גם ממונה גם על איכות החיים.

נאדיה חילו: אני גם יודעת כמה אתה נלחם בנושא של איכות חיים.

נאדיה חילו: בעיניי זה אל"ף-בי"ת של איכות חיים.

נאדיה חילו: דיברו פה על האיזונים והועלו כל מיני הסתייגויות.

נאדיה חילו: אני במקרה מכירה את המקום, בגלל פעילות למען הנשים שאני מקיימת במתנ"ס.

ג'מאל זחאלקה: סליחה, אני מתנצל.

ג'מאל זחאלקה: יש דיון אחר בוועדה למעמד האישה שאני צריך להגיע אליו.

נאדיה חילו: הטיעונים של האיא הם כבדי משקל.

נאדיה חילו: כמי שמחויבת לנושאים של קידום מעמד האישה, הניואנסים הדקים, התרבותיים, האופייניים לכל דת ולכל עדה, יכול להיות שחלק מהאנשים מזלזל בהם, אבל הם אמיתיים, הם נכונים וצריך לכבד אותם.

נאדיה חילו: בעיניי, החלק הזה לא פחות משמעותי מכל מה שהעלו פה.

נאדיה חילו: זה כפר יפהפה לדו-קיום.

נאדיה חילו: למה לא לקחת את המבנה הזה ולהוביל להחלטה לבנות משהו ולשמר אותו ולהעצים אותו?

נאדיה חילו: אנחנו צריכים את זה לא רק בכפר אבו גוש, המדינה צריכה את החלקים היפים האלה של יחסים בין ערבים ליהודים.

נאדיה חילו: להכניס לשם כוחות ולהפר את כל האיזונים התרבותיים והחוקיים שיש שם, זה דבר שלא נכון לעשות אותו.

נצ"מ נסים אדרי: אני ממש לא רוצה לדבר על הנכס עצמו.

נצ"מ נסים אדרי: כיוון שדיברו פה לא מעט על מג"ב אני רוצה להגיב בקצרה.

נצ"מ נסים אדרי: דבר ראשון, כששוטרי משמר הגבול בעוטף ירושלים - שנמצאים קילומטר צפונה מהיישוב אבו גוש - שומרים ומגנים, הם לא עושים אבחנה בין יהודים וערבים.

נצ"מ נסים אדרי: ההגנה של עוטף ירושלים בחלק הצפוני היא גם על אבו גוש.

נצ"מ נסים אדרי: דבר שני, בקיבוץ נתיב הל"ה יש פלוגת מג"ב.

נצ"מ נסים אדרי: לא שמעתי שזה מפר את האיזון בקיבוץ.

נצ"מ נסים אדרי: הם חיים בתוך הקיבוץ, הם חלק מהקיבוץ, אוכלים בחדר האוכל של הקיבוץ זה כבר יותר משנתיים.

נצ"מ נסים אדרי: אני לא רואה שום בעיה של איזון.

אופיר פינס-פז: יכול להיות שאין בעיה.

ישי שניר: זה נכון למקומו.

ישי שניר: זה לא נכון לכל מקום.

נצ"מ ניסים אדרי: גם היום צוותי מג"ב מסתובבים באבו גוש כחלק מהשגרה.

נצ"מ ניסים אדרי: הם עוצרים, אוכלים, שותים, שומרים.

נצ"מ ניסים אדרי: הם חלק מהשגרה של אבו גוש.

נצ"מ ניסים אדרי: לגבי הנכס, אני משאיר את זה לאנשי המשטרה.

תנ"צ ניסו שחם: ברמה העובדתית, מציינים פה כל הזמן 300 אנשים.

תנ"צ ניסו שחם: הלוואי שהיו פלוגות של 300 אנשים.

תנ"צ ניסו שחם: מדובר בפלוגה שמונה 80 איש.

תנ"צ ניסו שחם: היא מבצעת את המשימה שלה באותה גזרה.

תנ"צ ניסו שחם: אם לא רואים אותה מסתובבת באבו גוש זה אומר שהיא מסתובבת בגזרה ולא מסתובבת באבו גוש, והיא לא הולכת לשנות את סדר היום שלה.

תנ"צ ניסו שחם: פלוגה מייצרת שלושה סיורים למשמרת על עוטף ירושלים, וזה כל הסד"כ של הפלוגה.

תנ"צ ניסו שחם: כל השאר זה המטה והמנהלה שישבו שם.

תנ"צ ניסו שחם: אין לנו האמרים, אין לנו נגמ"שים, ואין לנו כוונה להכניס.

תנ"צ ניסו שחם: יש לנו ג'יפים פשוטים מאוד מסוג "סופה", ואלה הג'יפים שאנחנו נוסעים בהם.

תנ"צ ניסו שחם: משהו לגבי כבודו של מג"ב וכבודה של ירושלים.

תנ"צ ניסו שחם: כדי לאבטח את האירועים באבו גוש, הפסטיבלים, זה עולה לי בין פלוגה וחצי לשתיים.

קריאה: אנחנו משלמים מיסים, לא?

ג'בר סלים: זה בשכר, זה בכסף.

תנ"צ ניסו שחם: הפסטיבל לא בשכר.

ג'בר סלים: הפסטיבל משלם מחצית מהתקציב שלו למשטרה.

תנ"צ ניסו שחם: עדיין, כשמבקשים מאתנו לאבטח את זה אין טענות על הנוכחות שלנו.

מוחמד ברכה: זה התפקיד שלכם.

תנ"צ ניסו שחם: אני סבור שיש כאן עניין של רצון לקבל את המבנה, שמושת על מג"ב בצורה לא נכונה.

תנ"צ ניסו שחם: תיארו אותם כאנשים שאולי יפגעו בצניעות של המקום.

תנ"צ ניסו שחם: יש פה אינטרס כלכלי של היישוב, ותו לא.

ג'בר סלים: מה רע בזה?

אופיר פינס-פז: זה אינטרס לגיטימי.

אופיר פינס-פז: אני מסכם את הדיון.

אופיר פינס-פז: בעיקרון, זה דבר לגיטימי למצוא בסיס פעולה למג"ב, כמו לגורמים אחרים במשטרה או בצבא.

אופיר פינס-פז: האנשים האלה לא נמצאים האלה לא נמצאים על הירח, הם חלק מההוויה הישראלית על כל המשתמע ממנה, יש להם תפקיד והם צריכים להיות נגישים.

אופיר פינס-פז: יש להם תפקיד ברור בגזרה שלכם, של ירושלים.

אופיר פינס-פז: זה תפקיד ברור.

אופיר פינס-פז: זו גזרה יותר רגישה ממה שאנשים חושבים.

אופיר פינס-פז: מה הבעיה בדבר הזה?

אופיר פינס-פז: הרי מג"ב לא נועד לבצע את תפקידו באבו גוש, הוא נועד לבצע את תפקידו בעוטף ירושלים.

אופיר פינס-פז: הבעיה בכך שהוא ישב באבו גוש היא שאי-אפשר יהיה להשתחרר מהרושם שמג"ב מטפל באבו גוש.

אופיר פינס-פז: צריך להבין את זה.

אופיר פינס-פז: זה לא משנה אם לא עושים את זה.

אופיר פינס-פז: זה כפר ערבי, יש מג"ב בנוכחות גבוהה, וזה הכול.

אופיר פינס-פז: עכשיו לך תסביר שאין לך אחות.

אופיר פינס-פז: לא תוכל להסביר, אף אחד לא יוכל להסביר, ועם זה צריך לדעת להתמודד.

אופיר פינס-פז: יכול להיות שיש גם שיקולים כלכליים ופוליטיקה מתערבבת, הכול מתערבבת - זה ברור.

אופיר פינס-פז: אבל נסו לשים את עצמכם בתור תושבי הכפר.

אופיר פינס-פז: הכפר אומר: עכשיו אנחנו כפר קטנה, הפכו אותנו לקטנה, ואיפה אנחנו ואיפה כפר קטנה?

אופיר פינס-פז: אתם מוכרחים להבין, זה יהיה קשור לפסיכולוגיה, שאי-אפשר יהיה להשתחרר ממנה.

אופיר פינס-פז: פתאום תהיה נוכחות יומיומית מוגברת של מג"ב באבו גוש.

אופיר פינס-פז: כל אדם שייכנס לשם לאכול או לבקר יגיד שכנראה שיש שם בעיות.

אופיר פינס-פז: לכן, זו לא בחירה טובה, לא למג"ב ולא לאבו גוש.

אופיר פינס-פז: אני ממליץ לנסות למצוא מקום אחר.

אופיר פינס-פז: אני יודע שזה לא קל, אבל אני בטוח שיש אלטרנטיבות.

אופיר פינס-פז: אני מבקש גם מנציג משרד הביטחון, תעביר את זה גם לשר הביטחון, לעשות מאמץ מיוחד למצוא מקום חלופי.

אופיר פינס-פז: אני מבקש גם מהמועצה האזורית מטה יהודה לשתף פעולה ולנסות למצוא מקום נכון.

אופיר פינס-פז: אפשר וצריך למצוא חלופות.

אופיר פינס-פז: מג"ב צריך את הבסיס שלו, אבל מבחינת כל מה שאמרתי, בתור מי שבא לדיון הזה ממש טבולה ראסה – אפילו את העובדות לא הכרתי לעומק – זה לא מהלך נכון, ואם אפשר למצוא מהלך יותר נכון, אני ממליץ מאוד לעשות אותו.

אופיר פינס-פז: תודה רבה לכם.

אופיר פינס-פז: אני נועל את הישיבה.